Verligting vir dié wie se huise in Overstrand brand | Netwerk24
Deur Ané van Zyl 16 Mei 2019 05:51
Verskeie huise en voertuie in Bettysbaai het uitgebrand toe sterk winde die brand wat op Nuwejaarsdag begin het, weer laat opvlam het. Brandbestryders kon nie veel doen om die vlamme te keer nie. Dit is deur stormsterk winde aangeblaas. Foto: Jaco Marais
Die eienaars van eiendom in Bettysbaai, Gansbaai en Hermanus wat duisende rande se skade ná 'n erge brand in Januarie gely het, word nou met afslag op die koste van bouplanne tegemoetgekom.
Overstrand se munisipale raad het 'n versoek van die boukontrole departement goedgekeur om eienaars te help wie se huise vernietig of erg beskadig is.
Inwoners in Overstrand wat geraak is en in die proses is om hul huise te herbou sal 'n vaste bedrag van R500 (BTW uitgesluit) vir bouplanne betaal.
Die normale koste vir bouplanaansoeke vir 'n huis van 250 m² is sowat R10 000.
Sheldon April (34), die man wat daarvan aangekla word dat hy op Nuwejaarsdag 'n fakkel afgevuur het wat die brand laat begin het. April verskyn weer op 17 Mei in die landdroshof in Caledon.
"Die munisipaliteit wil inwoners wat groot finansiële verliese gely het, hierdeur help," lui 'n verklaring van die Overstrand-munisipaliteit.
Tot dusver het tien mense, wat reeds bouplanne het, by die afslag baat gevind.
Elke aansoek moet deur verslae van versekeringsassessore vergesel wees, tesame met foto's wat bewys dat die eiendom wel in die brand beskadig is.
Die laer bouplankoste, slegs van toepassing op geboue wat tydens rampe vernietig of erg beskadig is, sal tot 30 Junie 2021 geld.
Die brand het veld van 12 800 ha verwoes, en 41 huise is tot op die grond afgebrand.
Altesaam 28 huise in die gebied is erg beskadig, en 'n 71-jarige oudredakteur, Henry Hopkins, is dood weens erge brandwonde.
Sheldon April (34) is kort ná die brand van onder meer brandstigting aangekla, en hy word daarvan beskuldig dat hy die brand gestig het deur op Nuwejaarsdag 'n fakkel af te vuur.
April ontken die aanklagte en sê hy was nie in die gebied toe die brand begin het nie. Sy verhoor hervat Vrydag in die Caledon-landdroshof.